SLCเพิ่มทุนขายเจาะจงราคา0.53บ.
SLC ยกเลิกหุ้นเพิ่มทุน 700 ล้านหุ้น คลอดใหม่ ใหญ่กว่าเก่าขายพีพี 1,500 ล้านหุ้น ราคา 0.53 บาท
26 ธ.ค. 2555

SLC ยกเลิกหุ้นเพิ่มทุน 700 ล้านหุ้น คลอดใหม่ ใหญ่กว่าเก่าขายพีพี 1,500 ล้านหุ้น ราคา 0.53 บาท 
นายอารักษ์ ราษฎร์บริหาร ประธานเจ้าหน้าที่บริหาร บริษัท โซลูชั่น คอนเนอร์ (SLC) เปิดเผยว่า บริษัทจะลดทุนจดทะเบียนจากเดิม 2,912.36 ล้านบาท เหลือ 2,212.36 ล้านบาท โดยตัดหุ้นสามัญที่ยังไม่ได้ออกจำหน่าย 700 ล้านหุ้น มูลค่าที่ตราไว้หุ้นละ 1 บาท หรือ 700 ล้านบาท จากนั้นเพิ่มทุนเป็น 3,712.36 ล้านบาท โดยออกหุ้นเพิ่มทุน 1,500 ล้านหุ้น เสนอขายนักลงทุนเฉพาะเจาะจง (PP) หุ้นละ 0.535 บาท ขณะนี้ยังไม่ได้ระบุขายให้ใคร
นายอารักษ์ คาดขายหุ้นเพิ่มทุนได้ทั้งหมดจะมีเงินเข้าบริษัทไม่น้อยกว่า 600 ล้านบาท หลังจากที่ประชุมผู้ถือหุ้นอนุมัติแล้ว เงินเพิ่มทุนจะเข้ามาครึ่งหลังปีหน้า เพื่อใช้เป็นเงินทุนหมุนเวียน ยื่นประมูลงานพัฒนาซอฟต์แวร์และฮาร์ดแวร์ซึ่งจะยื่นประมูลงาน 400 ล้านบาท เพิ่มขึ้น 100% จากปีนี้ที่ยื่นไป 200 ล้านบาท โอกาสได้งาน 50% เน้นยื่นงานประมูลภาคเอกชนมากขึ้น เพราะมาร์จินดีกว่างานภาครัฐ
“บริษัทเพิ่มทุน เพราะจำเป็นต้องใช้เงินขยายธุรกิจ ขณะนี้มีนักลงทุนบุคคลและสถาบันสนใจซื้อหุ้นเพิ่มทุน โดยเฉพาะธุรกิจไอทีและสื่อเพราะSLC มีบริษัทย่อย ทั้งสปริงนิวส์ สถานีข่าวผ่านดาวเทียม และตั้ง สปริงนิวส์ เทเลวิชัน ผลิตข่าวผ่านสื่อสมัยใหม่ เช่น ทีวีดิจิตอล นักลงทุนที่เข้ามาใหม่ อาจจะใส่แค่เงิน แต่ถ้านำเทคโนโลยีมาต่อยอดให้ SLC ด้วยยิ่งน่าสนใจ ทุกอย่างจะชัดเจนหลังประชุมผู้ถือหุ้นวันที่ 30 ม.ค.ปีหน้า” นายอารักษ์ กล่าว
ด้านราคาหุ้น SLC ระหว่างวันปรับตัวลงรับข่าว 0.08 บาท แล้วลากมาปิดท้ายตลาด 0.76 บาท